Theresa Mayn kolmaskin yritys saada sopimuksensa läpi kaatui. Videokaappaus brittiparlamentin istunnosta 29. maaliskuuta.

Theresa Mayn kolmaskin yritys saada sopimuksensa läpi kaatui. Videokaappaus brittiparlamentin istunnosta 29. maaliskuuta. UK PARLIAMENTARY RECORDING UNIT / EPA

Brittiparlamentti on hylännyt pääministeri Theresa Mayn EU-erosopimuksen kolmannessa äänestyksessään selvin luvuin.

344 kansanedustajaa vastusti sopimusta, 286 äänesti sen puolesta.

Mayn oman konservatiivipuolueen jäsenistä 34 äänesti erosopimusta vastaan. Mayn tukipuolue, pohjoisirlantilainen DUP äänesti niin ikään häntä vastaan. Työväenpuolueen kansanedustajista vain viisi kannatti sopimusta.

Tulos tarkoittaa, että sopimukseton ero uhkaa 12. huhtikuuta, ellei brittiparlamentti löydä sitä ennen vaihtoehtoista suunnitelmaa. Parlamentti keskustelee brexitistä seuraavan kerran maanantaina.

Jos erosopimus olisi hyväksytty, EU olisi voinut antaa Britannian erolle lisää lykkäystä 22. toukokuuta asti.

Eurooppa-neuvoston puheenjohtaja Donald Tusk on kutsunut koolle EU-johtajien hätäkokouksen 10. huhtikuuta.

In view of the rejection of the Withdrawal Agreement by the House of Commons, I have decided to call a European Council on 10 April. #Brexit — Charles Michel (@eucopresident) 29. maaliskuuta 2019

Viime hetken taivuttelua

May taivutteli kansanedustajia neuvottelemansa sopimuksen puolelle vielä minuutteja ennen äänestyksen alkamista.

– Tämä on viimeinen mahdollisuus taata brexit, May sanoi.

Katso myös videokooste: Brittien piti erota EU:sta tänään – lähtemisen tuska näkyy päivästä toiseen uutislähetyksissä

Äänestys koski vain sopimusta Britannian ja EU:n eron ehdoista, mutta ei sopimukseen liittyvää poliittista julistusta Britannian ja unionin tulevista suhteista.

Entinen brexit-ministeri Dominic Raab muutti mielensä ja äänesti erosopimuksen puolesta.

Myös konservatiivipuolueen EU-kriittisen siiven johtohahmoihin kuulunut entinen ulkoministeri Boris Johnson äänesti nyt pitkin hampain sopimuksen hyväksymisen puolesta.

I have been and remain intensely critical of the deal. But we have a choice to make now, and that means choosing between options that actually exist. I have come to the sad conclusion that neither this government nor this parliament is willing to leave with no deal — Boris Johnson (@BorisJohnson) 29. maaliskuuta 2019

Johnson on kuukausien ajan arvostellut Mayn neuvottelemaa sopimusta ja sanonut sen alistavan Britannian vasallivaltioksi.

Opposition työväenpuolue äänesti viittä kansanedustajaa lukuun ottamatta esitystä vastaan, koska sopimuspaketin molemmat osat olisi heidän mielestään pitänyt hyväksyä samalla kerralla.

Puolueen mukaan ilman poliittista julistusta kyseessä on brexit "silmät sidottuina".

Britannian eron piti tapahtua tänään

Äänestyksellä Britannian hallitus yritti voittaa lisäaikaa. EU oli asettanut sopimusosion hyväksymisen ehdoksi sille, että Britannian erolle annettu lykkäys jatkuu 22. toukokuuta asti.

Jos asiat olisivat edenneet Mayn alkuperäisen suunnitelman mukaan, Britannia olisi eronnut Euroopan unionista tänään, 29. maaliskuuta.

Sen sijaan May ei ole saanut EU-erosopimusta läpi pahoin jakautuneessa parlamentissa.

EU on antanut Britannialle lisäaikaa, jotta ei päädyttäisi sekasortoiseen eroon ilman sopimusta.

Nyt sopimukseton ero vaikuttaa kuitenkin entistä todennäköisemmältä. Hollannin pääministeri Mark Rutte varoitti äänestystuloksen jälkeen siitä, että sopimuksettoman brexitin riski on todellinen.

– Britien on tehtävä selväksi ennen 12. huhtikuuta, mitä he haluavat, Rutte sanoi toimittajille.

Myös Itävallan liittokansleri Sebastian Kurz varoittelee kovasta ja hallitsemattomasta brexitistä.

Aiheesta aiemmin:

Skottien ja pohjoisirlantilaisten haikeat jäähyväiset EU:lle: "Jättäkää lamppu palamaan niin löydämme takaisin"29.3.2019

Puhemies siunasi: Brittiparlamentti äänestää huomenna EU-erosopimuksesta kolmatta kertaa – mutta vain osin 28.3.2019

Analyysi: Brexit-vallankaappaus brittiparlamentissa epäonnistui28.3.2019

Brittiparlamentti ei hyväksynyt yhtään brexit-vaihtoehtoa 28.3.2019

Britannian pääministeri lupaa jättää tehtävänsä, jos brexit-sopimus hyväksytään – DUP ei tue Mayn sopimusta 27.3.2019